Decizie în premieră a instanţei din Gorj care a obligat un poliţist să nu mai conducă alte maşini în afara celor de Poliţie. Agentul a fost condamnat şi la zece luni de închisoare cu amânarea aplicării pedepsei după ce, băut la volan, a tamponat o maşină. Dacă sentinţa judecătorilor va rămâne definitivă, poliţistul nu va mai conduce decât maşinile Poliţiei timp de doi ani. Agentul nu este la prima abatere de acest gen.

Agent de poliţie de meserie, Cristian Bordea s-a urcat băut la volan în toamna anului trecut şi s-a tamponat cu o altă maşină. A fost prins întâmplător, chiar de fratele său, tot agent de poliţie, aflat atunci în timpul serviciului. Vinovatul a suflat în fiolă, iar rezultatul nu a lăsat loc la prea multe interpretări: 1,16 miligrame de alcool pur în aerul expirat.

Magistraţii Judecătoriei Târgu Jiu i-au impus agentului de poliţie Cristian Bordea să nu conducă niciun fel de autovehicul. Excepţie fac maşinile Poliţiei. Decizia instanţei nu este definitivă

Cu alte cuvinte... chiar dacă a făcut accident după ce urcase băut la volan, poliţistul poate conduce în continuare maşinile cu girofar. Juriştii se declară surprinşi de decizia instanţei, fără precedent.

Pantelimon Manta, avocat: „E o premieră. Pedeapsa complementară ar fi trebuit, în mod firesc, să se refere la o interdicţie de a conduce pe o anumită perioadă de timp, fără distincţie între serviciu şi casă”.

Eduard Lădaru, avocat: „Există acele sancţiuni disciplinare, iar poliţistul poate să fie sancţionat şi disciplinar. Sancţiunile disciplinare sunt tot sancţiuni”.

Superiorii agentului de politie aşteaptă sentinţa definitivă.

Ion Lazăr, purtătorul de cuvânt al IPJ Gorj: „În acest moment, poliţistul se află la dispoziţia unităţii şi execută activităţi în cadrul Biroului de Ordine Publică Târgu Jiu”.

Pantelimon Manta, avocat: „Judecătorul a intenţionat, prin sentinţa pronunţată să-l protejeze oarecum pe poliţist în sensul de a putea derula, în continuare, raportul de serviciu”.

Cristian Bordea, poliţistul condamnat: „Doar n-o să-mi ia toată viaţa permisul. E o greşeală pe care nu trebuia s-o fac, mai ales că sunt poliţist, dar sunt pedepsit. Asta este. Ce să fac?”

Cristian Bordea nu era însă la prima abatere. În urmă cu aproape patru ani, aflat în timpul serviciului, şi-a abandonat postul şi a plecat să urmărească un meci de fotbal la stadion. Şi atunci era băut: 1,26 miligrame alcool pur în aerul expirat. A fost dat afară din Poliţie, dar a găsit un judecător dispus să anuleze ordinul de destituire.